KORSIES OP DIE RUGBYVELD (21)
Een ding het Francois Pienaar, Sprinkbokkaptein van 1993 tot 1996, darem reg gedoen – dis toe hy vertel het dat die skokloesing wat die Bokke in 1994 in die eerste toets teen die Engelse op Loftus gekry het ook sy reputasie kwaai geknou het. Hy het so 'n paar dae ná die verwoestende pak slae met 'n paar koerantmanne sit en gesels toe hy hulle vertel dat daar tog 'n verskil tussen hom en Aspoestertjie is. Toe hulle wou weet wat dit is, was sy drogerige antwoord: "Aspoestertjie hét darem by die bal aangekom!"